Wo ideji hižo často rěčeli, nětko ju zwoprawdźa
Budyšin (CK/SN). W lětomaj 2018/2019 chce město Budyšin nowu pěstowarnju twarić. Zasadny rozsud wo tym je měšćanska rada hišće w starym lěće schwaliła. Kak měło zarjadnišćo wupadać, k tomu chcedźa architekturne wubědźowanje přewjesć. Za nje chcedźa 150 000 eurow přewostajić a nadźijeja so z toho alternatiwnych idejow, projekt na Třělnišću zwoprawdźić.
W nowotwarje ma 30 žłobikowych městnow nastać. Z nimi narunaja městna w žłobiku na Weigangowej, kotryž dyrbja twarskich přičin dla srjedźodobnje zawrěć. Dale je 60 pěstowarskich a 75 hortowych městnow předwidźanych kaž tež kuchnja za rozdźělenje jědźow. Dobyćer architekturneho wubědźowanja ma dalše plany zdźěłać. Po hrubym trochowanju by nowotwar bjez nutřkowneho wuhotowanja 4,95 milionow eurow płaćił. Za to drje by 2,7 milionow eurow spěchowanskich srědkow móžno było, hač pak je město Budyšin woprawdźe dóstanje, tuchwilu hišće wěste njeje. K nuzy, tak rěkaše w měšćanskej radźe, dyrbja bjez statneje přiražki twarić.
als_Latn szl_Latn szl_Latn